Къанокъуэ Арсен: «Спортсменхэр дэ республикэм щыдгъэсэн хуейщ»
Къэбэрдей-Балъкъэр Республикэм и Iэтащхьэ Къанокъуэ Арсен яIущIащ Урысейм Iэпщэрыбанэ зауэмкIэ и федерацэм и президент Харитонов Валерий, Iэпщэрыбанэ зауэмкIэ дунейпсо федерацэм и президент Астахов Сергей сымэ. КъБР-м спортымрэ туризмэмкIэ и министр АфIэунэ Аслъэн республикэм и Iэтащхьэр щыгъуазэ ищIащ спорт зэхыхьэшхуэ — Iэпщэрыбанэ спортымкIэ къэрал зыбжанэм я лIыкIуэхэр зыхэтыну зэхьэзэхуэр къызэгъэпэщыным КъБР-м зэрызыщыхуагъэхьэзырым. Азием и чемпионат зэIухар Налшык щекIуэкIынущ щэкIуэгъуэм и 15 — 18-хэм.
ЗэIущIэм щытепсэлъыхьащ а зэхьэзэхуэ иныр къызэгъэпэщыным пыщIа Iуэхухэм. ХьэщIэхэм республикэм и унафэщIым фIыщIэ къыхуащIащ спортым зегъэужьыным зэпымыууэ и нэIэ зэрытригъэтым папщIэ. «Дэ зэхьэзэхуэр щекIуэкIыну щIыпIэм, ар къызэрызэрагъэпэщынум щыгъуазэ зытщIащ икIи псори тэмэму къэтлъытащ»,- жаIащ абыхэм.
Къанокъуэ Арсен къыхигъэщхьэхукIащ спортым цIыху нэхъыбэ къыхэшэныр мы зэманым министерствэм къыбгъэдэхуэ къалэн нэхъыщхьэ дыдэу зэрыщытыр. «Дэ зэхьэзэхуэ инхэр егъэкIуэкIыным IэкIуэлъакIуэ дыхуэхъуащ. Къэбэрдей-Балъкъэрыр зэм спорт утыку инщ, зэми концертышхуэхэр щагъэлъагъуэ щIыпIэщ. Си щхьэкIэ сэ апхуэдэ лэжьыгъэхэр егъэкIуэкIыпхъэу къызолъытэ. Си дежкIэ мыхьэнэшхуэ иIэщ ди щIалэхэр спортсмен цIэрыIуэхэм ядэгъэплъеиным, а щIыкIэм тету спортым дегъэхьэхыным. Къэтщтэнщ, псалъэм папщIэ, футболыр — ар ди республикэм исхэм хуабжьу яфIэгъэщIэгъуэн спорт лIэужьыгъуэ дахэщ. Ауэ, сэ къызэрыслъытэмкIэ, ди футбол клубым щыджэгун хуейр щIыпIэ зэмылIэужьыгъуэхэм къраша футболистхэркъым, атIэ ди деж щагъэса щIалэхэрщ. Езы республикэм щыщхэр спортым хуэгъэсэным мыхьэнэшхуэ иIэщ, абы и лъэныкъуэкIэ ди деж Iэмал псори щызэтеуващ. Апхуэдэу жыпIэ хъунущ спортым и дэтхэнэ лIэужьыгъуэми ехьэлIауэ», — къигъэлъэгъуащ Къанокъуэ Арсен.
КъБР-м и Iэтащхьэмрэ Правительствэмрэ я пресс-IуэхущIапIэ.
